**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица** (обн, ДВ, бр. 75 от 2018 г.; изм., бр. 93 от 2018 г. и бр. 35 от 2019 г.)

**§ 1.** В чл. 1 се правят следните изменения и допълнения:

1. В т. 2:

а) в основния текст думите „информационни бази данни“ се заменят с „публични електронни регистри“;

б) буква „а“ се изменя така:

„а) лицата, които извършват дейност по производство, преработване, съхранение и търговия на земеделски продукти и храни, произведени по правилата на биологичното производство, включително подизпълнителите;“.

2. Създават се т. 9 и 10:

„9. търговията с биологично произведени продукти и храни от разстояние.

10. прилагане на правила за заведенията за обществено хранене“.

**§ 2.** В чл. 2 се правят следните изменения и допълнения:

1. В ал. 5 т. 3 и 6 се отменят.

2. Създава се ал. 6:

„(6) Министърът на земеделието, храните и горите одобрява със заповед лаборатории, акредитирани съгласно ISO/IEC 17025/2017, с които контролиращите лица могат да сключват договори за извършване на анализи.“.

**§ 3.** В чл. 4, ал. 2 т. 1, 2, 3, 5 и 6 се отменят.

**§ 4.** В чл. 5 се правят следните изменения:

1. В ал. 1 думите „както и за дрожди, използвани за храна или фураж, с изключение на продуктите от лов и риболов на диви животни, които не се определят като биологично производство“ се заличават.

2. Алинея 2 се отменя.

**§ 5.** В чл. 7, ал. 1 се правят следните изменения и допълнения:

1. В т. 3 думите „10 км от“ се заменят с „3 км от източника на индустриално замърсяване и 1 км от автомагистралата“.

2. Създава се т. 5:

„5. осигурена е проследимост за събраното количество от всеки събирач.“.

**§ 6.** В чл. 8 думите „също преди сеитба, съответно засаждане“ се заменят с „на контролиращото лице“.

**§ 7.** В чл. 13 се правят следните изменения:

1. В ал. 2 т. 2 се отменя.

2. В ал. 10 думата „оператора“ се заменя с „оператора/операторите“, а „подизпълнителя“ се заменя с „подизпълнителя/подизпълнителите“.

**§ 8.** Член 16 се отменя.

**§ 9.** В чл. 18 се правят следните изменения и допълнения:

1. В ал. 1:

а) в т. 1:

аа) в б. „а“ след думата „контрол“ се добавя„включително дали са били обект на мерки по чл. 36, параграф. 2, б. „а“ от Регламент (ЕО) № 889/2008“.

бб) буква „б“ се изменя така:

„б) протокол за пробовземане от контролиращо лице и резултати от анализ на проби от парцелите по б. "а", изследванията да са извършени от лаборатория одобрена по чл. 2, ал. 6;“.

вв) създава се б. „в“:

„в) правно основание за ползване на парцелите;“.

б) в т. 2:

аа) в основния текст след думата „увеличаване“ се добавя „или намаляване“.

бб) в б. „а“ думите „почвени“ и „съгласно стойностите, посочени в Наредба № 3 от 2008 г.“ се заличават.

вв) в б. „в“ след думата „за“ се добавя „замърсяването или за третирането на земята с неразрешени продукти и/или вещества, както и за“.

гг) създава се б. „г“:

„г) правно основание за ползване на парцелите.“.

2. В ал. 3 думите „акредитирана съгласно ISO/IEC 17025/2017 за установяване на неразрешени продукти и/или вещества“ се заменят с„одобрена по чл. 2, ал. 6“.

3. Алинеи 4, 5 и 6 се отменят.

**§ 10.** Член 19 се отменя.

**§ 11.** В чл. 20 ал. 1 се изменя така:

„(1) В случаите по чл. 2, ал. 5, т. 7 към заявлението се прилага протокол за пробовземане и резултати от анализ на проби от лаборатория, одобрена по чл. 2, ал. 6, доказващи липсата на неразрешени за биологичното производство продукти, както и документи доказващи, че съоръженията не са били третирани или изложени на въздействието на неразрешени за биологичното производство продукти.“.

**§ 12.** В чл. 22 се правят следните изменения и допълнения:

1. В т. 1:

а) в б. „в“ навсякъде думите „5 дни“ се заменят с „48 часа“.

б) създава се б. „д“:

„д) правно основание за ползване на парцелите;“.

2. В т.4 се създава б. „д“:

„д) правно основание за ползване на парцелите;“.

3. В т. 5:

а) в б. „а“ след думите „информация за“ се добавя „прилаганата програма и за“.

б) в б. „б“ след думата „лице“ се добавя „в срок до 10 дни“.

**§ 13.** В чл. 23 б. „г“ се отменя.

**§ 14.** В чл. 24 се правят следните изменения:

1. Точка 1 се изменя така:

„1. доказателства относно необходимостта за използване на даден сорт, който е с голямо стопанско значение, при налични други сортове в базата данни по чл. 42, ал. 1;“.

2. В т. 2 в основния текст думите „декларации от производителя“ се заменят с „доказателства“.

**§ 15.** В чл. 28 се правят следните изменения:

1.Алинея 1 се изменя така:

„(1) За разрешаване на изключение по чл. 4, ал. 2, операторът, съответно подизпълнителят, предварително подава писмено заявление по образец, утвърден със заповед на министъра на земеделието, храните и горите и публикуван на страницата на Министерството на земеделието, храните и горите, до контролиращото лице за издаване на разрешение.“.

2. Алинея 3 се отменя.

**§ 16.** Членове 29, 30 и 31 се отменят.

**§ 17.** Членове 33 и 34 се отменят.

**§ 18.** В чл. 36 се правят следните изменения:

1. В ал. 1 т. 2 и 3 се изменят така:

„2. операторът, съответно подизпълнителят, е уведомил министъра на земеделието, храните и горите в 10-дневен срок от датата на сключване на договора за контрол и сертификация за преминаване към биологично производство, чрез потвърждаване на информацията в регистъра по чл. 45;

3. операторът, съответно подизпълнителят, е уведомил министъра на земеделието, храните и горите в 10-дневен срок от датата на сключване на договор/допълнително споразумение за включване на нова дейност в система на контрол, чрез потвърждаване на информацията в регистъра по чл. 45.“

2. В ал. 5 думите „акредитирана съгласно ISO/IEC 17025/2017“ се заменят с„одобрена по чл. 2, ал. 6“.

**§ 19.** В чл. 37, ал. 4 се създава изречение второ: „Националният знак "Калинка" е публично достъпен на интернет страницата на МЗХГ.“.

**§ 20.** В чл. 38 се правят следните изменения:

1. В ал. 1 думите „Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (ОВ, бр. L 165 от 30.04.2004 г.)“ се заменят с „Регламент (ЕС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ L 95, 7.4.2017 г.) (Регламент (ЕС) № 2017/625).“.

2. В ал. 3, т. 2 думите „наложените санкции“ се заличават.

**§ 21.** В чл. 39 се създава ал. 7:

„(7) При получаване на сигнал за нередности и/или нарушения на биологични продукти и/или на продукти в преход към биологично производство, БАБХ информира компетентното звено и контролиращото лице за резултата от извършената проверка.“.

**§ 22.** В чл. 41 се правят следните изменения и допълнения:

1. В ал. 1 думите „Регламент (ЕО) № 882/2004**“** се заменят с „Регламент (ЕС) № 2017/625“.

2.В ал. 2, т. 2 думите „чл. 12 от Регламент (ЕО) № 882/2004**“** се заменят с „чл. 37 от Регламент (ЕС) № 2017/625“.

3. Създава се ал. 6:

„(6) Българската агенция по безопасност на храните уведомява компетентното звено и контролиращото лице на търговеца или вносителя, когато:

1. не допуска вноса и отказва заверката на сертификата;

2. е уведомила Комисията и другите държави членки за нарушение или нередност чрез системата TRACES.“.

**§ 23.** В наименованието на Глава трета думите „ИНФОРМАЦИОННИ БАЗИ ДАННИ“ се заменят с „ЕЛЕКТРОННИ РЕГИСТРИ“.

**§ 24.** наименованието на Раздел I от Глава трета се изменя така:

„Електронен регистър на посевния и посадъчния материал и семената от картофи, произведени по правилата на биологичното производство“.

**§ 25.** В чл. 42 се правят следните изменения и допълнения:

1. Алинея 1 се изменя така:

„(1) Компетентното звено поддържа електронен регистър на посевния и посадъчния материал и семената от картофи, произведени по правилата на биологичното производство, съгласно чл. 48 от Регламент (ЕО) № 889/2008.“.

2. В ал. 2:

а) в основния текст думите „Базата данни“ се заменят с „Регистърът“.

б) в т. 1 съкращението „ЕГН“ се заличава

в) точка 2 се отменя.

г) в т. 4 думата „ботаническо“ се заменя с „научно“, а „име“ се заменя с „научно наименование“.

д) създават се т. 8, 9 и 10:

„8. дата, от която посевният, посадъчният материал или семената от картофи са на разположение;

9. страна/регион, където сортът е изпитван и утвърден за включване в Общата сортова листа;

10. копие на писменото доказателство по чл. 29, ал. 1 от Регламент (ЕО) № 834/2007 на производителя, както и търговеца, когато са различни лица.“.

**§ 26.** В чл. 43 се правят следните изменения и допълнения:

1. В ал. 1 след думата „образец“ се добавя „утвърден със заповед на министъра на земеделието, храните и горите, който се публикува на интернет страницата на Министерството на земеделието, храните и горите“, а думите „базата данни“ се заменят с „регистъра“.

2. Алинея 2 се изменя така:

„(2) В срок до 5 работни дни компетентното звено извършва административна проверка на подаденото заявление по ал. 1. Когато установи непълноти и/или несъответствия компетентното звено уведомява заявителя, който трябва да ги отстрани в срок до 10 календарни дни. Ако заявителят не отстрани непълнотите и/или несъответствията, министърът на земеделието, храните и горите със заповед постановява отказ за вписване на заявлението в регистъра.“.

3. Алинея 5 се отменя.

**§ 27.** В чл. 44 думите „базата данни“ се заменят с „регистъра“.

**§ 28.** Наименованието на Раздел II от Глава трета се изменя така:

„Регистър на производители, преработватели и търговци на земеделски продукти и храни, произведени по биологичен начин, включително подизпълнителите и на лицата, които осъществяват контрол за съответствие на биологичното производство“.

**§ 29.** В чл. 45 се правят следните изменения и допълнения:

1. Алинея 1 се изменя така:

„(1) Министерството на земеделието, храните и горите поддържа публичен електронен регистър на лицата, които извършват дейност по производство, преработване, съхранение и търговия на земеделски продукти и храни, произведени по правилата на биологичното производство, включително подизпълнителите. Регистърът е публичен на [интернет страницата](http://www.mzh.government.bg/bg/) на Министерството на земеделието, храните и горите. Съгласно чл. 92, параграф 6 от Регламент (ЕО) № 889/2008 на Държавен фонд "Земеделие" - Разплащателна агенция, се осигурява достъп до информацията за инспекциите и наложените мерки по чл. 48, ал. 6.“.

2. В ал. 2 думите „Базата данни“ се заменят с „Регистърът“.

3. В ал. 3:

а) в основния текст думите „базата данни“ се заменят с „регистъра“.

б) в т. 1 думите „пет работни“ се заменят с „десет“.

в) в т. 2 думите „в обстоятелствата“ се заменят с „на съществени обстоятелства“, „пет работни“ се заменят с „десет“, а „базата данни“ се заменят с „регистъра“.

г) в т. 3 думите „три работни“ се заменят с „десет“ и накрая се добавя „в срок до 5 работни дни от датата на последната инспекция“.

д) в т. 10 числото „63“ се заменя с „68“.

е) създава се т. 13:

„13. операторите/подизпълнителите, които са регистрирани в БАБХ и са заявили търговия с биологично произведени продукти и храни от разстояние.“.

4. Създава се нова ал. 4:

„(4) В срок до 10 дни от получаване на автоматично съобщение от регистъра операторът потвърждава информацията по ал. 3, т. 1, 2, 6, 7, 8 и 12, с което същата се вписва в регистъра.“.

5. Досегашната ал. 4 става ал. 5 и в нея думите „базата данни“ се заменят с „регистъра“.

6. Създават се ал. 6 и 7:

„(6) Въвеждането и потвърждаването на информацията за лицата по ал. 4 се осъществяват чрез квалифициран електронен подпис или персонален идентификационен код, издаден от Националната агенция за приходите.

(7) Вписаните обстоятелства в регистъра по ал. 3 се смятат за известни на третите лица от момента на вписването.“.

**§ 30.** В чл. 46 се правят следните изменения:

1. Алинея 1 се изменя така:

„(1) Лицата, вписани в регистъра по ал. 1, са длъжни да предоставят информация на контролиращите лица за всички настъпили промени във вписаните обстоятелства. Вписването на промяната се извършва след потвърждаване на информацията по реда на ал. 4.“.

2. Алинея 2 се отменя.

3. Алинея 3 се изменя така:

„(3) При прехвърляне към друго контролиращото лице на оператор, в срок до 10 работни дни двете контролиращи лица вписват промяната в регистъра по ал. 3.“.

**§ 31.** В чл. 47 се правят следните изменения:

1. В ал. 1 основният текст се изменя така: „Министерството на земеделието, храните и горите поддържа публичен електронен регистър на лицата, които осъществяват контрол за съответствие на биологичното производство. Компетентното звено вписва в регистъра:“.

2. В ал. 2 думите „базата данни по чл. 45“ се заменят с „регистъра по“.

**§ 32.** В чл. 48 се правят следните изменения и допълнения:

1. В ал. 1 след думата „складират“ се добавя „транспортират“.

2. В ал. 2 се създава изречение второ: „Не подлежи на контрол транспортирането на опаковани биологични продукти, освен когато се извършва като подизпълнителска дейност.“.

3. В ал. 3 се създават изречение второ и трето: „След сключването на договора операторът потвърждава извършваните от него дейности в 10-дневен срок. Потвърждението се смята за дата на уведомяване на Министерството на земеделието, храните и горите за започване на съответната дейност.“.

4. В ал. 8 след думата „търговия“ се добавя„включително от разстояние“.

5. Алинея 9 се изменя така:

„(9) Контролиращото лице издава документ по смисъла на чл. 29, параграф 1 от Регламент (ЕО) № 834/2007 на оператор, съответно подизпълнител, с който има сключен договор за контрол и сертификация. Документът трябва да отговаря на посочените изисквания в приложения XII и XIIа от Регламент (ЕО) № 889/2008.~~,~~ По искане на оператора, във връзка с документа по смисъла на чл. 29, параграф 1 от Регламент (ЕО) № 834/2007, контролиращото лице издава справка за количеството произведена продукция през последната стопанска година, както и площите, животните и/или пчелните семейства, от които е произведена. Справката се издава след приключване на стопанската година за съответните биологични продукти – растителни, животински или пчелни.“.

6. Алинея 11 се отменя.

**§ 33.** В чл. 49 се правят следните изменения и допълнения:

1. В ал. 2:

а) в т.3 в основния текст думите „изпращат до компетентното звено“ се заменят с „въвеждат в регистъра по чл. 45“.

б) в т. 4 се създава изречение второ: „Инспекциите без предизвестие се извършват без предварително уведомяване на операторите/подизпълнителите.“.

в) в т. 6 след думите „анализ в“ се добавя „одобрени от министъра на земеделието, храните и горите, по реда на чл. 2, ал. 6“.

г) в т. 7 се създава изречение второ: „Риск анализ се извършва всяка година, както и при промяна на обстоятелствата“.

д) точка 8 се отменя.

е) в т. 9 се създава изречение второ: „Физическите проверки се извършват през най-подходящия за проверка на съответната дейност период от годината“.

ж) създават се т. 10, 11 и 12:

„10. проверяват достоверността на добивите във връзка с обявените от оператора произведени количества биологични продукти;

11. упражняват контрол върху търговията от разстояние с биологично произведени храни;

12. контролират спазването на правилата за предлагане на биологични храни от заведенията за обществено хранене.“.

2. В ал. 3 в текста преди точките след думата „риска“ се добавя „се изготвя по методика утвърдена със заповед на министъра на земеделието, храните и горите и“.

3. В ал. 5 след думата „Лабораториите“ се добавя по ал. 2, ал. 6“, а думите „чл. 12, параграфи 1 и 2 от Регламент (ЕО) № 882/2004“ се заменят с „чл. 37, параграфи 2 и 4 от Регламент (ЕС) № 2017/625“.

4. Алинея 6 се отменя.

**§ 34.** В чл. 50 се правят следните изменения и допълнения:

1. В ал. 2 накрая се добавя „от тяхното получаване“.

2. В ал. 5 числото „14“ се заменя с „10“, думите „10-дневен“ се заменят със „7-дневен“, изречение второ се изменя така: „Когато непълнотите или несъответствията не бъдат отстранени в определения срок, министърът на земеделието, храните и горите постановява отказ.“.

3. Алинеи 10 и 11 се отменят.

**§ 35.** Член 53 се изменя така:

„Чл. 53. (1) Надзорът върху дейността на контролиращите лица, получили разрешение от министъра на земеделието, храните и горите по чл. 18, ал. 1 от ЗПООПЗПЕС, се осъществява чрез годишни надзорни проверки.

(2) Проверките по ал. 1 се извършват от оправомощени със заповед на министъра на земеделието, храните и горите длъжностни лица по предварително одобрен индикативен график.

(3) При извършване на проверките:

1. за всяка надзорна проверка се издава заповед на министъра на земеделието, храните и горите, в която се посочват лицата, които са оправомощени да я извършат, периодът на проверката, контролиращото лице, на което са оправомощени да извършат проверка и задълженията, които имат при нейното извършване;

2. длъжностните лица подписват декларация за поверителност и липса на конфликт на интереси.

(4) Не по-късно от 12 работни дни преди провеждане на надзорната проверка компетентното звено уведомява контролиращото лице за предстоящата проверка.

(5) Надзорната проверка включва:

1. административна проверка на:

а) съответствието с представените документи от контролиращото лице до компетентното звено;

б) проверка на досиета на оператори;

2. физически проверки на място по време на инспекция, извършена от контролиращото лице или след извършена от контролиращото лице проверка, на оператори, съответно подизпълнители;

3. проверки по чл. 39, ал. 1, т. 1 и анализи на продукти сертифицирани от проверяваното контролиращо лице, които се извършват от длъжностните лица на БАБХ по чл. 38, ал. 1.

(6) Длъжностните лица по ал. 2 изготвят предварителен доклад до министъра на земеделието, храните и горите с резултатите от всяка извършена надзорна проверка, включващ информацията определена в чл. 13 параграф 1 от Регламент (ЕС) № 2017/625.

(7) В срок до 10 календарни дни контролиращите лица могат да изпратят на компетентното звено възражения и допълнителна информация. В срок до 10 дни от получаване на възраженията и допълнителната информация, лицата по ал. 2 изготвят окончателен доклад до министъра на земеделието, храните и горите.

(8) Министърът на земеделието, храните и горите утвърждава със заповед процедура за извършване на надзорните проверки по ал. 1, в съответствие с чл. 92в, параграфи 1-3 от Регламент (ЕО) № 889/2008, която се публикува на интернет страницата на МЗХГ. Измененията на процедурата се публикуват на интернет страницата на МЗХГ в 7 - дневен срок от тяхното утвърждаване.

(9) Със заповед на министъра на земеделието, храните и горите могат да бъдат извършвани следните допълнителни надзорни проверки:

1. за установяване на предприетите мерки и действия след направени констатации;
2. допълнителни физически проверки на място на оператори и подизпълнители;
3. проверки по сигнал.“.

**§ 36.** Създава се чл. 53а:

„Чл. 53а. (1) Компетентното звено разглежда окончателните доклади от приключилите надзорни проверки и изготвя предложения до комисията по чл. 59, ал. 1 за прилагане на мерките по чл. 22, ал. 4 от ЗПООПЗПЕС, когато при надзорните проверки е установено,че не са спазени изисквания по чл. 92д от Регламент (ЕО) № 889/2008.

(2) За изпълнение на задължителното предписание за отстраняване на допуснатото нарушение по чл. 22, ал. 4 от ЗПООПЗПЕС от контролиращото лице, надзорният орган може да изготви план за действие, включващ конкретни мерки. Планът за действие е със срока по чл. 22, ал. 4, т. 1 от ЗПООПЗПЕС, който може да бъде до 6 месеца. Компетентното звено извършва преглед за изпълнението на плана за действие.

(3) При установяване на административно нарушение по време на проверката оправомощените длъжностни лица съставят и връчват на контролиращото лице акт за установяване на административно нарушение по реда на Закона за административните нарушения и наказания.

(4) При извършване на проверки по чл. 53, ал. 5, т. 2 и ал. 10, т. 2, в случаи на установени несъответствия и/или нарушения, компетентното звено в изпълнение на чл. 92г от Регламент (ЕО) № 889/2008 прилага мерки от приложение № 3.“.

**§ 37.** Раздел IV в Глава четвърта с чл. 54 се отменя.

**§ 38.** В чл. 55 се правят следните изменения и допълнения:

1. В ал. 2, т. 2 думите „за обмен на информация с другите контролиращи лица и с операторите в система на контрол“ се заличават.

2. Създава се ал. 3:

„(3) Процедурите по ал. 1 и 2 се изменят по реда на тяхното одобряване.“.

**§ 39.** В чл. 57 се правят следните изменения и допълнения:

1. В ал. 1 след думите „стойности (Mrl)“ се добавя „и/или на вещества, които не са разрешени за употреба на територията на Република България“.

2. В ал. 2 думите „извън територията на страната“ се заменят с „на територията на други държави членки на ЕС“.

**§ 40.** В чл. 58 думите „чл. 44 от Регламент (ЕО) № 882/2004“ се заменят с „чл. 113 от Регламент (ЕС) № 2017/625“, а думите „чл. 41 от Регламент (ЕО) № 882/2004“ се заменят с „чл. 109 от Регламент (ЕС) № 2017/625“.

**§ 41.** В чл. 59 се правят следните изменения и допълнения:

1. В ал. 5 накрая се добавя „и Селскостопанска академия“.

2. В ал. 7 думите „При необходимост“ и думите „могат да“ се заличават.

3. Създава се ал. 9:

„(9) Протоколите от заседанията на комисията се публикуват на интернет страницата на Министерството на земеделието, храните и горите, като се заличават включените в тях лични данни и конфиденциална информация.“.

**§ 42.** В чл. 60, ал. 1 се правят следните изменения и допълнения:

1. Точка 5 се изменя така:

„5. разглежда резултатите от надзорните проверки;“.

2. Създава се т. 6:

„6 разглежда други въпроси, свързани с прилагане на правилата на биологичното производство.“.

**§ 43.** Създава се Глава шеста „Правила за заведенията за обществено хранене“ с чл. 61, 62, 63, 64 и 65:

„Глава шеста

ЕТИКЕТИРАНЕ И КОНТРОЛ НА ПРОДУКТИТЕ И ХРАНИТЕ, ПРОИЗХОЖДАЩИ ОТ ЗАВЕДЕНИЯ ЗА ОБЩЕСТВЕНО ХРАНЕНЕ

Чл. 61. (1) Заведенията за обществено хранене, по смисъла на чл. 2, б. „аа“ от Регламент (ЕО) № 834/2007, могат да приготвят и да сервират на място или да доставят на крайни потребители ястия и напитки с термина „биологичен“, когато:

1. етикетирането на ястията и напитките с термина „биологичен“ се контролира от БАБХ;

2. при приготвянето на ястията и напитките са използвани от 90 до 100% биологични продукти от земеделски или аквакултурен произход, които отговарят на изискванията на Регламент (ЕО) № 834/2007 и са пуснати на пазара с термини или означения за биологичен метод на производство. До 10% от използваните за приготвянето на биологични ястия и напитки продукти от земеделски произход като подправки, плодове, зеленчуци и др. да са небиологични (конвенционални или в преход към биологично производство), ако на пазара няма такива биологични продукти. При изчислението на процента биологични продукти не се вземат предвид използваните при приготвянето на биологични ястия и напитки питейна вода, готварска сол, заместители на солта, продукти от неземеделски произход като сода бикарбонат и др.

(2) При приготвянето на биологични ястия не могат да бъдат използвани продукти от лов и риболов.

(3) Заведенията за обществено хранене по ал. 1 трябва да съхраняват разделно биологичните и небиологичните суровини за приготвяне на ястия и напитки в обекта. Когато поради външния си вид суровините с биологичен метод на производство могат да бъдат объркани със небиологичните суровини, те се приемат и съхраняват в обекта предварително опаковани и етикетирани от производителя.

(4) Заведенията за обществено хранене по ал. 1 приготвят биологичните ястия и напитки на различно място или в различно време от конвенционалните ястия и напитки. Преди започване на процеса на приготвяне на биологични ястия и напитки повърхностите, оборудването и инвентара на обекта трябва да са ефективно почистени. Операторите водят и съхраняват записи за извършеното почистване.

(5) Заведенията за обществено хранене по ал. 1 трябва да поддържат актуална документация за:

1. биологичния произход на получените продукти по ал. 1, т. 2, включваща информация за количеството и доставчика на продуктите;

2. конвенционалните продукти, използвани при приготвянето на биологичните ястия и напитки и информация за тяхното количество и доставчик;

3. рецепти за приготвяните биологични ястия и напитки, с информация за количеството на използваните продукти за порция;

4. приготвените порции биологични ястия и напитки;

5. сервираните или доставени на краен потребител биологични ястия и напитки. Когато доставката е кетъринг услуга или се извършва от кухня-майка към помещение за сервиране се поддържа информация за получателя на услугата, вида и количеството на доставените биологични ястия и напитки.

(6) Документацията по ал. 5 се съхранява най-малко 2 години и се предоставя на БАБХ за проверка.

Чл. 62. (1) Заведенията за обществено хранене по чл. 61, ал. 1 предварително уведомяват съответната областна дирекция по безопасност на храните (ОДБХ) по местонахождение на обекта за етикетирането с термина „биологичен“, когато:

1. приготвят само биологични ястия и напитки;

2. приготвят биологично меню (с няколко биологични ястия и напитки), но приготвя и конвенционално меню;

3. приготвят отделни биологични ястия и напитки, но основното му меню е конвенционално.

(2) Съответната ОДБХ може да извърши проверка на място за верността на представените данни по ал. 1.

(3) В 7-дневен срок от извършване на проверката по ал. 2 директорът на ОДБХ издава удостоверение на заведението.

(4) Удостоверението е безсрочно и включва правото на ползване на етикета за биологични ястия или напитки в заведения за обществено хранене.

(5) Редът по ал. 1-3 се прилага и за временни обекти, които се отварят при случайни събития като пазари, панаири, приеми и фестивали. Временните обекти подават уведомлениетопо ал. 1 най-късно 30 дни преди събитието. В 3-дневен срок от извършване на проверката по ал. 2 директорът на ОДБХ издава временно удостоверение за етикетиране с термина „биологичен“ за срока на провеждане на събитието.

(6) Уведомленията и удостоверенията на заведението за обществено хранене са по образци, утвърдени със заповед от изпълнителния директор на БАБХ.

Чл. 63. (1) Издаденото удостоверение на заведението за обществено хранене се отнема, когато:

1. операторът подаде писмено заявление до директора на ОДБХ за спиране на дейността по чл. 62, ал. 1;

2. при последващ контрол се установи, че операторът не спазва изискванията на чл. 61.

(2) При промяна на дейността по чл. 62, ал. 1 или на биологичните ястия и напитки се издава ново удостоверение на заведението за обществено хранене, по реда на чл. 62, ал. 2-6.

Чл. 64. (1) Областните дирекции по безопасност на храните воят списъци на издадените удостоверения за етикетиране с термина „биологичен“ на заведения за обществено хранене. (2) Българската агенция по безопасност на храните публикува на интернет страницата си списък на издадените удостоверения за етикетиране с термина „биологичен“ на заведения за обществено хранене.

Чл. 65. (1) Контролът на заведенията за обществено хранене за спазването на изискванията на чл. 61 се извършва от длъжностни лица от ОДБХ, съгласно правомощията им по Закона за храните, по утвърдена от изпълнителният директор на БАБХ процедура. Въз основа на анализ на риска се извършват физически проверки на място минимум 1 път годишно.

(2) Освен планираните проверки по ал. 1, ОДБХ извършва и извънредни проверки по сигнал.

**§ 44.** В допълнителните разпоредби в § 1 се създава т. 20:

„20. „Заведения за обществено хранене“ са ресторанти, гостилници, закусвални, шкембеджийници, кебапчийници (бира и скара), столове, бирарии, пивници, аперитиви, обществени кухни, сладкарници, кафе-сладкарници, кафенета, бюфети и павилиони, в които приготвят готови ястия на мястото, където се продават, включително сервирани или доставени на крайния потребител, както и професионални кухни, които им доставят ястия.“.

**ДЕСИСЛАВА ТАНЕВА**

*Министър на земеделието, храните и горите*